جلال اباد: په چاودنو کې درې کسان وژل شوي
د پاکستان سره په پوله پرتې د افغانستان ختيځې صوبې ننګرهار کې دوه چاودنې شوي او لږ تر لږه درې کسان پکې وژل شوي دي.
کراچۍ — د افغان رسنيو ترمخه دغه چاودنې د اتوار/ يکشنبې په ورځ (اووم نومبر) په جلال اباد ښار کې شوي دي. د راپورونو ترمخه چاودنې د سړک غاړې ښخ ماينونو د لارې شوي دي. ځينې راپورونه وايي يوه چاودنه په ګاډي شوې ده. د پېښې عينې شاهدينو په چاودنو کې د درې کسانو وژل کېده تاييد کړي دي. ویل شوي د چاودنو وروسته د ډزو غږونه هم اورېدل شوي دي. طالب چارواکو د پېښې په اړه څه نه دي ویلي. په سمدستي ډول د چاودنو زمه واري هم چا نه ده منلې. تيره اوونۍ هم په جلال اباد کې د يو خبريال په ګډون څلور تنه په ډزو وژل شوي وو. ويل شوي وو په دغو وژل شوو کسانو کې دوه طالبان هم وو. په افغانستان کې په 15 اګست د طالبانو په واک کې د راتلو وروسته داعش ډلې په دغه هېواد کې بريدونه سېوا کړي دي. په افغانستان کې بريدونه او چاودنې په داسې حال کې کيږي چې واکمن طالبان دعوه کوي چې د داعش ډېر وسله وال ته تسليم شوي هم دي.